Predkladacia správa

Materiál sa predkladá na základe Plánu práce vlády SR na rok 2002 (uznesenie vlády SR č. 40 zo dňa 16. januára 2002) v termíne do 31. decembra 2002. Zároveň jeho predloženie vyplýva z bodu B.1 uznesenia vlády SR č. 15 zo dňa 10. januára 2002 k Správe o príprave zavedenia štrukturálnych fondov Európskej únie na Ministerstve financií SR za rok 2001, v rámci ktorého bola uložená úloha ministerke financií predložiť na rokovanie Správu o príprave zavedenia štrukturálnych fondov EÚ na Ministerstve financií SR za rok 2002 do  31. decembra 2002.  Materiál sa rovnako predkladá v súlade s bodom B.4 uznesenia vlády SR č. 678 zo dňa 19. júna 2002 k Správe o zabezpečení uzavretia kapitoly č. 21 - Regionálna politika a koordinácia štrukturálnych nástrojov, ktorým bolo ministrovi financií uložené podať vláde správu o dobudovaní a sfunkčnení platobného orgánu pre potreby čerpania pomoci zo štrukturálnych fondov v termíne do 31. decembra 2002.
Po predpokladanom vstupe do EÚ v roku 2004 bude môcť Slovenská republika čerpať prostriedky zo štrukturálnych fondov - Európskeho fondu regionálneho rozvoja, Európskeho sociálneho fondu, Európskeho poľnohospodárskeho usmerňovacieho a záručného fondu (usmerňovacia sekcia) a Finančného nástroja na usmerňovanie rybolovu.

	V nadväznosti na ukončenie prístupových rokovaní na summite v dňoch 12. - 13. decembra 2002 v Kodani celkové záväzky pre Slovenskú republiku v oblasti štrukturálnych operácií predstavujú 1 560 mil. EUR, z čoho štrukturálne fondy predstavujú 1 050,3 mil. EUR.
Nevyhnutným predpokladom pre úspešné čerpanie týchto prostriedkov je vybudovanie a sfunkčnenie inštitucionálnych a administratívnych kapacít vrátane platobného orgánu pre štrukturálne fondy. Rozhodnutím vlády zo dňa 18. júna 2002 bolo Ministerstvo financií SR určené za jediný platobný orgán pre štrukturálne fondy. Boli tým zohľadnené odporúčania Európskej komisie na zjednodušenie systému orgánov zapojených do systému riadenia štrukturálnych fondov.

Cieľom materiálu je poskytnúť informáciu o pokroku Ministerstva financií SR v roku 2002 v rámci prípravy na zavedenie štrukturálnych fondov, najmä z hľadiska budovania  a činnosti útvaru platobného orgánu pre štrukturálne fondy EÚ, ktorý vznikol organizačnou zmenou dňa 1. júla 2002. Materiál sa zameriava na činnosti útvaru uskutočnené v oblasti legislatívnej, administratívnej a finančného riadenia za rok 2002 a zároveň poukazuje na úlohy a činnosti, ktoré bude potrebné vykonať v období do vstupu SR do EÚ.
Predložený návrh správy o príprave zavedenia štrukturálnych fondov EÚ na MF SR za rok 2002 bol zaslaný na medzirezortné pripomienkové konanie a na rokovanie vlády SR sa predkladá bez rozporov.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.